A Bikáknak nyerniük kell végre Bécsben
Nehéz helyzetben van a Dunaújvárosi Acélbikák Erste Ligás jégkorongcsapata. Ezt a sportág kedvelőinek nem is kell mondani. A társaság azért küzd, hogy bekerüljön a bajnokság rájátszásába. A DAB pozíciója nem javult, amikor kedden a Fehérvári Titánok otthonában 4–3-ra nyert a Vienna Capitals II.
Csütörtökön a legnagyobb rivális, a bécsiek otthonában játszanak az Acélbikák, ennek kapcsán beszélgettünk Borbás Gergellyel, a DAB vezetőedzőjével.

– Az idén már két edző helyett ugrott be. Egyszer már váltotta a finn Antti Karhulát, most pedig a kanadai Corey Bricknell helyét foglalta el a kispadon. Miért vállalja mindig a beugró szerepét?

– Szeretem ezt a csapatot, ha tudok, segítek, az idén még játszottam is. Amikor Karhula helyére kerültem, tudtam, hogy ideiglenes a pozícióm, mert ezt akkor egyértelműen jelezte a vezetés. Most nem tudom, mi a helyzet, Jávorics Gábor segítőmmel azon dolgozunk, hogy minél eredményesebbek legyünk, most nem nézünk előrébb a mai bécsi mérkőzésnél.

– Tudom, nem az újságíró dolga minősíteni, de egy nagyon rossz helyzetben lévő csapatot vett át. Kellett ez önnek?

– Két edző után voltak sikertelenek a fiúk, és mind a két edző remek munkát végzett. Nem az edzőkben kell a hibát keresnem. Szerintem ott volt a probléma, hogy Karhula egy finn első osztálynak megfelelő kemény alapozást végzett, ez túl sok volt a társaságnak, hamar elfásultak.

– Ma nagyon fontos mérkőzés előtt áll a csapat. Mondhatjuk, győzelmi kényszer van a társaságon...

– A saját kezünkben van a sorsunk. Egy, a tavalyinál jóval erősebb Bécshez utazunk. Nem tett jót nekünk az, hogy kedden Székesfehérváron nyertek. Azt hiszem, ezen a napon Dunaújvárosból korábban nem szurkoltak annyian a fehérváriaknak, mint kedden. A lényeg, nyernünk kell. Úgy néz ki, hogy Erdélyi Tamásra, Oula Uskira és Török Viktorra nem számíthatunk.

Az alsóház állása: 1. Fehérvári Titánok 6 mérkőzés/18 pont, 2. Gyergyói HK 6/15, 3. Vienna Capitals 6/11, 4. Dunaújvárosi Acélbikák 6/11, 5. Hokiklub Budapest 5/6, 6. Schiller-Vasas 5/3. Az első három helyezett folytathatja a rájátszásban a felsőház öt csapatával. Tehát, ha az Acélbikák ma este nem szereznek pontokat Bécsben, akkor jelentős hátrányba kerülnek a rájátszásért vívott kiélezett küzdelemben.

Már a tervasztalon a Nemzeti Jégkorong Csarnok is

A Magyar Jégkorong Szövetség és a Magyar Országos Korcsolyázó Szövetséggel együttműködésben jelentős beruházásra készül. A Nemzeti Korcsolyázó Központ már ismert terve mellett megszülethet a Nemzeti Jégkorong Csarnok is. A létesítményt a Récsei Center néven ismert bevásárlóközpont épületében valósíthatják meg.
Az évtizedek óta töretlenül fejlődő magyar jégkorongsport egyre magasabb szintekre jut el. Egyvalami hiányzik továbbra is, amint az a 2018 áprilisi vb-n is kiderült: a megfelelő méretű és színvonalú saját hokicsarnok. A Magyar Jégkorong Szövetség a Magyar Országos Korcsolyázó Szövetséggel összefogva meg tudta szerezni ehhez a szükséges kormányzati támogatást.
dunaújváros sport DAB jégkorong Acélbikák